Selv om industriens forhandlere er nået til enighed, forhandles der stadig overenskomster for hundredtusindvis af arbejdere og tusindvis af virksomheder, og derfor venter meget af det private arbejdsmarked lige nu på at få afsløret forligsresultaterne, som skal ende med at danne rammerne for de næste par år.

Dette års forhandlinger får desværre kastet lange skygger ind over sig. For mens forhandlingerne foregår, kæmper arbejdsmarkedets parter imod en europæisk mindsteløn, der vil true den danske arbejdsmarkedsmodel.

Derfor undrer det mig noget så eklatant, at mens vi alle kæmper indædt for vores arbejdsmarkedsmodel, så mener Enhedslisten – trods tidligere opfordringer til det modsatte – stadig, at det er deres rolle at blande sig i overenskomstforhandlingerne med en OK20-kampagne med overskrifter som »Det er nu, vi skal indkassere vores velfortjente andel inden en ny krise.«

Der er intet ’vi’ mellem de politiske partier og arbejdsmarkedets parter under overenskomstforhandlingerne. Derfor undrer det mig, at Enhedslisten ønsker at antænde en så farlig bombe under vores arbejdsmarked, som de gør netop nu.

Vi har et system i Danmark, hvor vores rettigheder bliver til uden indblanding fra politikerne, så længe vi selvfølgelig ikke sætter landets tilstand over styr. Det har fungeret fint i 120 år, og for alles skyld skulle det gerne fortsætte uændret.

Derfor bliver jeg utrolig bange for, at Enhedslisten åbenbart ikke selv kan (eller vil) se, at de ikke skal agere som en form for partisk public service-organ for arbejderne.

Kan de ikke se, at de åbner for, at for eksempel Liberal Alliance påtager sig samme rolle blot for arbejdsgiverne? Eller at de åbner for, at en eventuel borgerlig regering i fremtiden kunne finde på at foretage indgreb i den frihed, som arbejdsmarkedets parter har i dag, og som vi arbejdere nyder godt af?

Der findes mange politiske snitflader mellem arbejdsmarkedets parter og de politiske partier, men løndannelse og overenskomster er ikke en af dem.

Hvis det er, fordi Enhedslisten inderst inde går og drømmer om, at vi i sidste ende skal have dikteret løndannelsen direkte fra Christiansborg, så vil det klæde dem at stå ved det. Men i så fald kan jeg godt frygte, hvilket politisk cirkus vores lønninger kunne blive en del af i fremtiden.

Derfor er min opfordring til Enhedslisten ganske klar: Sluk for jeres OK20-kampagne, for et rigtigt arbejderparti blander sig ikke i igangværende overenskomstforhandlinger.